CELEX: 32016R0138
Language: mt
Date: 2016-02-02 00:00:00
Title: Regolament ta' Implimentazzjoni tal-Kummissjoni (UE) 2016/138 tat-2 ta' Frar 2016 dwar in-nuqqas ta' approvazzjoni tas-sustanza attiva 3-deken-2-on, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (Test b'rilevanza għaż-ŻEE)

3.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 27/5
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/138
   tat-2 ta' Frar 2016
   dwar in-nuqqas ta' approvazzjoni tas-sustanza attiva 3-deken-2-on, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1) u b'mod partikolari l-Artikolu 13(2) tiegħu,
   Billi:
   
               (1)
            
            
               Skont l-Artikolu 7(1) tar-Regolament (KE) Nru 1107/2009, fl-14 ta' Settembru 2011, in-Netherlands irċevew applikazzjoni mingħand AMVAC C.V (issa AMVAC Netherlands B.V) għall-approvazzjoni tas-sustanza attiva 3-deken-2-on.
            
         
               (2)
            
            
               B'konformità mal-Artikolu 9(3) ta' dak ir-Regolament, l-Istat Membru relatur, innotifikat lill-applikant, lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel (minn hawn 'il quddiem “l-Awtorità”) dwar l-ammissibbiltà tal-applikazzjoni fit-13 ta' April 2012.
            
         
               (3)
            
            
               Għal dik is-sustanza attiva, l-effetti fuq is-saħħa tal-bniedem u tal-annimali u fuq l-ambjent ġew eżaminati, bi qbil mal-Artikolu 11(2) u (3) ta' dak ir-Regolament, għall-użi proposti mill-applikanti. L-Istat Membru relatur ressaq abbozz ta' rapport evalwattiv lill-Kummissjoni u lill-Awtorità fis-26 ta' Novembru 2013.
            
         
               (4)
            
            
               L-Awtorità kkonformat mal-Artikolu 12(1) tar-Regolament (KE) Nru 1107/2009. B'konformità mal-Artikolu 12(3) ta' dak ir-Regolament, hi talbet li l-applikant jipprovdi informazzjoni addizzjonali lill-Istati Membri, lill-Kummissjoni u lill-Awtorità. L-evalwazzjoni tal-informazzjoni addizzjonali mill-Istat Membru relatur tressqet quddiem l-Awtorità fil-format ta' abbozz aġġornat tar-rapport ta' valutazzjoni.
            
         
               (5)
            
            
               L-abbozz tar-rapport ta' valutazzjoni ġie rivedut mill-Istati Membri u l-Awtorità. L-Awtorità ppreżentat lill-Kummissjoni l-konklużjoni tagħha dwar il-valutazzjoni tar-riskju tas-sustanza attiva 3-deken-2-on (2) fit-3 ta' Diċembru 2014. L-Awtorità kkonkludiet li l-preżenza ta' riżultati pożittivi ta' ġenotossiċità u l-pakkett tad-dejta tossikoloġiku limitat ipprevenew milli jiġu stabbiliti valuri tossikoloġiċi ta' referenza finali u għalhekk il-valutazzjoni tar-riskju għall-operaturi, il-ħaddiema, ir-residenti, il-persuni fil-qrib u l-konsumaturi ma setgħetx titlesta. Ikkonkludiet ukoll li l-evalwazzjoni tal-applikazzjoni tal-MRL mat-talba għall-eżentazzjoni ta' 3-deken-2-on minn MRL ma setgħetx tiġi ffinalizzata, peress li l-informazzjoni disponibbli mhijiex biżżejjed biex tintlaħaq konklużjoni dwar jekk l-użu ta' 3-deken-2-on bħala sustanza attiva fi prodotti għall-protezzjoni tal-pjanti mhu se jkollu l-ebda effett ta' ħsara immedjata jew ittardjata fuq is-saħħa tal-bniedem, inklużi dik ta' gruppi vulnerabbli, permezz tad-dieta tagħhom.
            
         
               (6)
            
            
               Il-Kummissjoni stiednet lill-applikant biex iressaq il-kummenti tiegħu dwar il-konklużjoni tal-Awtorità u, skont l-Artikolu 13(1) tar- Regolament (KE) Nru 1107/2009, dwar l-abbozz tar-rapport ta' reviżjoni. L-applikant ressaq il-kummenti tiegħu, u dawn ġew eżaminati bir-reqqa.
            
         
               (7)
            
            
               Madankollu, minkejja l-argumenti mressqa mill-applikant, it-tħassib imsemmi fil-premessa 5 ma setax jiġi eliminat.
            
         
               (8)
            
            
               Għaldaqstant, ma ġiex ippruvat li wieħed jista' jistenna li, fir-rigward ta' wieħed jew iktar mill-użi rappreżentattivi ta' mill-inqas prodott wieħed għall-protezzjoni tal-pjanti li fih 3-deken-2-on, il-kriterji ta' approvazzjoni stipulati fl-Artikolu 4 tar-Regolament (KE) Nru 1107/2009 huma ssodisfati. Is-sustanza attiva 3-deken-2-on ma għandhiex għalhekk tiġi approvata skont l-Artikolu 13(2) tar-Regolament (KE) Nru 1107/2009.
            
         
               (9)
            
            
               Dan ir-Regolament ma jippreġudikax is-sottomissjoni ta' applikazzjoni oħra għal 3-deken-2-on skont l-Artikolu 7 tar-Regolament (KE) Nru 1107/2009.
            
         
               (10)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Nuqqas ta' approvazzjoni ta' sustanza attiva
   Is-sustanza attiva 3-deken-2-on mhijiex approvata.
   Artikolu 2
   Dħul fis-seħħ
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta' Frar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  The EFSA Journal 2015;13(1):3932 Jinsab online: www.efsa.europa.eu/efsajournal.